El Ple de Burjassot aprova una moció per a l’adhesió a la Xarxa Pública de Serveis Lingüístics Valencians
2025-07-24

Amb els vots a favor del PSPV-PSOE, Compromís, EU, Totes amb Burjassot i les abstencions del PP i de Ciutadanos, el Ple de l’Ajuntament de Burjassot ha aprovat la moció presentada per Compromís en relació a l’adhesió a la Xarxa Pública de Serveis Lingüístics Valencians.

El text de la moció recull “sol·licitar l’adhesió a la Xarxa Pública de Serveis Lingüístics Valencians per acord del ple de l’Ajuntament de Burjassot” fent constar que el Consistori disposa, en la seua relació de llocs de treball un professional “amb la qualificació professional adequada per a fer les tasques pròpies dels serveis lingüístics”.

Així mateix, en els acords de la moció es marca el titular i el suplent de l’Ajuntament de Burjassot per a formar part de la Xarxa i s’estableix que es notifique “l’acord d’adhesió a la Xarxa Pública de Serveis Lingüístics Valencians a aquest efecte que el Ple del Consell dels Serveis Lingüístics Valencians acorde la seua integració”.